Kerék nélkül is maguktól parkolnak a Toyoták
A Toyota nem csak autót gyárt, hanem ezernyi más járművet, köztük hajókat is. Attól azonban, hogy nem közúton használjuk őket, ezekhez is léteznek értékes vezetőtámogató technológiák.

Sokat köszönhet Tojoda Akiónak a Toyota: az egykori cégelnök vezette vissza a vállalatot a motorsport világába, hozta vissza az élvezetesen vezethető Toyoták koncepcióját a köztudatba, és ő volt az is, aki felismerte, hogy a cég kompetenciáját és tapasztalatát nem szabad az autógyártásra korlátozni. Tojoda-szan az előző évtized utolsó éveiben fogalmazta meg azt az új stratégiát, amely ebbe az irányba terelte a vállalatot.
Az első hangzásra szokatlan ötlet – hiszen mi lehetne mobilisabb egy autónál – számtalan innovatív technológia megjelenését, új járműosztályok megalapítását, integrált kommunikációs és kapcsolódási rendszerek felállítását, és nem utolsósorban előremutató robotikai fejlesztéseket eredményezett. A Toyota ma érdekelt az űrkutatásban, a légi közlekedésben és a mesterséges intelligenciában – és, bár ezek mellett nem hangzik nagyon modernnek, a hajózásban is.
A Toyota Marine 28,30 és 35 láb hosszú sporthajókat fejleszt és gyárt. A Ponam modellcsalád érdekessége, hogy bár kísérleti jelleggel hibrid erőforrást is szerelt a hajókba a Toyota, alapvetően Land Cruiser (3,0 literes, soros négyhengeres, illetve 4,5 literes V8-as) dízelmotorok hajtják azokat. 
Igazán különlegessé azonban azok a rendszerek teszik a hajókat, amelyek a kikötést, illetve a horgonyzást automatizálják.
VIDEO: https://youtu.be/enf83bjKeco
A Toyota Virtual Anchor System (TVAS) egy műholdas alapú, teljesen automatikus technológia, amely GPS jelek alapján, a manőverező hajtóművek működtetésével anélkül tartja egy helyben a hajót, hogy ki kellene vetni a fizikai horgonyt. A technológia a változó széljárást, illetve az árapály változását is figyelembe veszi a hajó pozícionálásánál.
Míg a TVAS egy régóta létező technológia – bevezetése olyan ikonikus Toyota modellek premierjével esett egybe, mint a GT86 vagy a legelső hibrid Yaris –, a Toyota Docking Support egy jóval frissebb és komplexebb rendszer, amely leginkább az autók önműködő parkolási asszisztenseihez hasonlíthatunk.
A szintén műholdas helyzetmeghatározást alkalmazó technológia egyetlen gombnyomással pontosan visszamanőverezi a hajót egy tetszőleges, korábban regisztrált pontra – ez jellemzően egy móló adott kikötési pontja, de akár a nyílt vízen is megadhatunk egy horgonyzási pontot. A TDS rendszer a vízáramlatokat, valamint a szelet figyelembe véve automatikusan vezérli a hajó oldalazó mozgását, a vezetőnek nincs más dolga, mint az érintőképernyőn keresztül felügyelni a manővert.
Mindkét technológia hátterében az a Toyota Drive Assist (TDA) rendszer áll, amely – korábban joystick vezérlővel, de ma már akár okosóráról is – 360 fokban képes manőverezni a hajót. A TDA és TDA+ rendszerekkel felszerelt hajók meg tudnak fordulni függőleges tengelyük körül, valamint tudnak egyenesen és ferdén oldalazva haladni, így voltaképpen sokkal nagyobb szabadsági fokkal rendelkeznek, mint az autók. 
Noha a Toyota a Ponam modellcsalád fejlesztésében szorosan együttműködött azzal a Yanmar vállalattal, amellyel egy másik projekt keretében hidrogéntüzelőanyag-cellás hajót építettek együtt, a cikkünkben említett ADAS technológiák kizárólag a Toyota ügyfelei számára elérhetők. A japán cégóriás így a hajózás terén ugyanúgy élvonalbeli szereplő a vezetőtámogató rendszerek fejlesztésében, mint az autóiparban.

